**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Eкономска истраживања и анализе у парламентима**

**Датум: 12.12.2014.**

**Бр. 09/14**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** [***istrazivanja@parlament.rs*.**](mailto:istrazivanja@parlament.rs) **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[УВОД 2](#_Toc406662152)

[AУСТРИЈА 3](#_Toc406662153)

[БЕЛГИЈА 4](#_Toc406662154)

[ВЕЛИКА БРИТАНИЈА 5](#_Toc406662155)

[ГРЧКА 7](#_Toc406662156)

[НЕМАЧКА 8](#_Toc406662157)

[ХОЛАНДИЈА 9](#_Toc406662158)

[ШПАНИЈА 10](#_Toc406662159)

# УВОД

Сви национални парламенати у ЕУ врше неки облик *ex-post* накнадних анализа и / или одобрење спровођења буџета. У Европском парламенту, као и у све већем броју националних парламената, овај задатак врши посебан орган задужен за доношење буџета. Као и Одбор Европског парламента за контролу буџета, буџетски контролни одбори у националним парламентима имају одговорност за припрему прописа у области управљања јавним финансијама, контролу и борбу против преваре.[[1]](#footnote-1)

Што се тиче ЕУ фондова, они се прегледају од стране неких националних парламената као део њиховог испитивања националног буџета у целини. Поред тога, скоро половина државних ревизорских институција (ДРИ) имају иницијативу у изради извештаја о финансијском управљању европским фондовима и готово сви израђују посебне извештаје о деловима европских фондова који се користе на националном нивоу. Главни орган надлежан за помоћ парламентима, односно контролу националних рачуна и извршење буџета јесте ДРИ. Односи између ДРИ и парламента варирају у различитим државама. Што се тиче именовања ДРИ чланова / председника, у неким државама избор чланова врши се на предлог владе, а у већини случајева они су изабрани од стране парламента. Значајна је разлика у дужини мандата, који у одређеним случајевима може бити до старосне границе (Француска, Холандија, Велика Британија). Иако је чешћа појава да ДРИ одлучује која ревизија ће се спроводити, парламенти у једном броју држава имају право да захтевају да ДРИ обавља посебне ревизије. Често су представници ДРИ присутни током разматрања ревизорских извештаја да представе резултате контрола, односно да дају додатне информације или одговоре на питања чланова одбора. Што се тиче презентације извештаја о ревизији скупштинским одборима, парламенати углавном прате исту процедуру као Европски парламент, односно прослеђују све извештаје преко одбора надлежног за ревизију и испитивања спровођења буџета. Тамо где постоји еквивалентан одбор Одбору за буџетску контролу Европског парламента, извештаји се представљају у одбору надлежном за област политике која се разматра. Што се тиче односа са извршним властима, већина парламената има право да затражи додатне писмене или усмене информације током анализе имплементације буџета. Министри или званичници у већини земаља присуствују састанцима Одбора за контролу имплементације буџета. У одређеним случајевима комесари и високи званичници Европске комисије учествују у раду Одбора за буџетску контролу Европског парламента. Парламентарне одлуке које се тичу накнадне контроле спровођења буџета обично немају правне последице, али могу имати, а у неким случајевима су и имале озбиљне политичке последице. Оне такође могу да утичу на расподелу средстава у буџетима за наредне године - пројекцијама буџета. У готово свим државама чланицама ЕУ извештаји одбора су доступни јавности. Седнице и расправе одбора су често отворене за јавност и медије, али у већини земаља одбори могу одлучити да одрже седнице затворене за јавност.

У наставку истраживања приказана је ситуација у одређеним земљама, односно начини контроле и тела надлежна за парламентарну контролу трошења буџетских средстава. Разматрана су следећа питања:

* Да ли постоји институционално тело (или тела) у парламенту задужено за економска истраживања и анализу буџета (тј. буџетска канцеларија, истраживачке јединице, фискалне институције, итд)? Које су надлежности тог/тих јединица? Да ли постоји стручни кадар у одговарајућим скупштинским одборима који је одговоран за економска истраживања и буџетске анализе?
* Где се јединица налази у структури парламента?
* Који људских ресурси су на располагању јединици (квалификације особља, студије и искуства у овој области)?
* Да ли постоје други органи са сличним мандатима ван парламента?

# AУСТРИЈА

Током 2011. године све политичке партије заступљене у Националном савету (Доњи дом Аустријског парламента) једногласно су донеле одлуку о успостављању независне Парламентарне буџетске канцеларије *(Budgetdienst).*

Парламентарна буџетска канцеларија је основана од стране председника Националног савета у јулу 2012. у складу са прописима који уређује парламентарну организацију а у оквиру парламентарне службе. Као што је договорено између свих политичких странака заступљених у Националном савету и према саопштењу Комисије за Буџет Аустријског парламента 10. новембра 2011. године *(1510 d.B. XXIV. GP)* Парламентарна буџетска канцеларија ће радити независно и објективно и директно подржавати рад Комисије за буџет.

Мандат Парламентарне буџетске канцеларије је да подржи Национални савет у буџетском процесу у анализи и доношењу буџета вршећи надзорну улогу. Кључни задаци су:   
• Подршка Одбору за буџет у виду писаних информација, анализа и студија о буџетским питањима представљених од стране Владе у складу са Законом о буџету;

• Подршка другим парламентарним одборима о процени утицаја, не само финансијских, већ и економских, социјалних, као и утицаја новог законодавства о заштити животне средине;

• Израда кратких анализа на захтев чланова Одбора за буџет.

Према законским одредбама, пословање Парламентарне буџетске канцеларије је разрађено и договорено са представницима странака уз детаљан каталог истраживачких производа. Од почетка новог законодавног периода, 29. септембра 2013. године, Одбор за буџет може да позове шефа Парламентарне буџетске канцеларије да учествује на свим састанцима као експерт. Парламентарна буџетска канцеларија је једино тело у аустријском парламенту задужено за буџетску анализу и економска истраживања. У организацијском смислу, Парламентарна буџетска канцеларија је јединица парламентарне администрације у оквиру Одељења за правне, законодавне и истраживачке послове. Међутим, Парламентарна буџетска канцеларија има специфичан мандат да подржи и консултује Одбор за буџет директно. По први пут у Аустријском парламенту, парламентарни одбор има директан приступ стручном кадру.

Особље је запослено као део парламентарне администрације и именује га Председник Националног савета. Почевши од 2015. године Парламентарна буџетска канцеларија планира да запосли 6 стручњака (укључујући и њене руководиоце) и 2 асистента. Квалификације запослених су у распону од буџетских стручњака до економиста и правника с радним искуством у Министарству финансија, на универзитетима или приватним консултантским кућама.

У одређеним аспектима Фискални савет (Fiskalrat) има сличан мандат и то у домену процена актуелне фискалне ситуације са циљем да се анализирају макроекономски ефекти јавног финансирања. У фокусу је процена усклађености са националним фискалним правилима и ЕУ монторинг обавезa наведених у прописима ЕУ. Фискални савет је добро избалансирано тело које о активностима обавештава јавност. Разлике између ова два тела су посебно у мандату, јер је мандат Парламентарне буџетске канцеларије директно повезан са одговорностима парламента и посебно Одбора за буџет. Парламентарна буџетска канцеларија анализира све документе које Министарство финансија доставља на разматрање Одбору за буџет. Посланици имају директан приступ Парламентарној буџетској канцеларији и могу да затраже информације о релевантним буџетским питањима. Парламентарна буџетска канцеларија пружа експертизу посланицима и испуњава функцију сервиса, посебно са фокусом на процену утицаја и ефекте буџетирања.

# БЕЛГИЈА

У белгијском Представничком дому и Сенату не постоји посебна организацијска јединица задужени за израду буџетске и економске анализе. Сваки посланик треба да пронађе релевантне информације које су му потребне у одређеним областима кроз своје личне контакте и могућности које су му на располагању у оквиру посланичке групе којој припада. Важно је напоменути, међутим, да посланици могу добити помоћ од Ревизорског суда (државне ревизорске институције) чије чланове именује парламент, али који израђује потпуно независна мишљења и припрема стручне, политички непристрасне анализе. Наведена подршка се углавном обезбеђује у два случаја:

- Ако Предлог закона укључује финансијске последице, одбор током разматрања може, пре него што га стави на гласање, да позове Ревизорски суд да достави информацију која садржи процену нових расхода или смањења прихода;

- Сваке године, када Влада достави Нацрт федералног буџета Представничком дому, Ревизорски суд доставља Дому своје коментаре, запажања и примедбе на текст нацрта.

Два главна тела која припремају буџетске анализе и економска мишљења испред парламента су:

1. Федерална канцеларија за планирање

Федерална канцеларија за планирање је независна јавна агенција и израђује студије и пројекције о питањима економске, социјалне и еколошке политике. За ту сврху, она прикупља и анализира податке, истражује и припрема информације, идентификује алтернативне мере, оцењује утицај мера политике и формулише предлоге. Делатност Федералне канцеларије за планирање покрива десет главних тема: енергија, транспорт, структурне студије, секторске и еколошке анализе, питања одрживог развоја, краткорочне прогнозе из пословног циклуса, јавне финансије, средњорочне макроекономске пројекције и анализе, тржиште рада, социјална заштита, демографска политика.

2. Високи финансијски савет

Високи финансијски савет ради у оквиру савезног Министарства финансија. Он анализира и проучава буџетска, финансијска и фискална питања и предлаже измене или реформе у овим областима на сопствену иницијативу или на захтев савезног министра финансија или савезног министра за буџет. Његова унутрашња организација одражава обим надлежности, јер се састоји од два одељења: Одељења за задуживање у јавном сектору и Одељења за порезе и доприносе за социјално осигурање.

# ВЕЛИКА БРИТАНИЈА

Постоји неколико тела унутар британског Парламента која су одговорна за буџетску анализу и израду мишљења о економским питањима. То су:

• Одсек за економску политику и статистику Библиотеке Доњег дома Парламента (у мањој мери запослени у Библиотеци у Дому лордова);

• Јединица за истраживање - ‘Scrutiny Unit’;

• Одбор за трезор.

Постоје још два тела са сличним надлежностима:

• Канцеларија за буџетску одговорност - *The Office of Budget Responsibility* и

• Државна ревизорска институција

Одсек за економску политику и статистику Библиотеке Доњег дома Парламента је један од осам истраживачких одсека унутар Истраживачке службе Доњег дома - *House’s Department of Information Services.* Запослени израђују стручне публикације на одређене теме о широком спектру питања која се односе на економску политику и статистику, поред одговора на конкретне упите добијене од чланова Парламента у склопу обављања њихових парламентарних дужности. Поред економских истраживања, баве се анализом политике и статистичких података о Великој Британији, анализом међународне економије, јавних финансија, јавне потрошње, трговине и развоја, као и статистиком различитих економских области. Такође, Одсек за економску политику и статистику израђује различите публикације, укључујући редовно ажурирање кључних статистичких показатеља, са подацима са тржишта рада на нивоу изборне јединице, анализе и извештаје пре другог читања у парламентарној процедури. Поред тога, објављују анализе уочи годишњег нацрта буџета. Сви ови документи доступни су јавности путем интернет странице Парламента.

То је један од два статистичка одсека у оквиру Библиотеке, други је Одсек за социјалну и општу статистику (*Social and General Statistics)* подржан од заједничке јединице за статистику - *Statistics Resource Unit.* Он запошљава економисте и статистичаре са релевантним степеном образовања и искуством. Они извештавају директора Истраживачке службе и чланове Управног одбора који саветује одборе у Доњем дому Парламента.

Истраживачке услуге Библиотеке Дома лордова су мањег обима него у Доњем дому, а њени истраживачи нису специјалисти за одређене области, тако да се понекад користи стручност особља Библиотеке Доњег дома, укључујући и Одељење за економску политику и статистику. Библиотека је део Истраживачке службе Дома лордова (*House of Lords Department of Information Services).*

Јединица за надзор (*Scrutiny Unit)*је део Канцеларије за одборе (*Committee Office)* у Доњем дому и основана је са циљем да ојача законодавну и финансијску функцију Доњег дома, као и експертизу за одређене одборе, поготово оне који се баве (али не искључиво) финансијским питањима у предлозима закона.

Основана је 2002. године да помогне одборима при анализи рачуноводствених ресурса и буџетирања, код израде планове потрошње на трогодишњем нивоу и извештаја. Јединица обезбеђује анализу, кратке извештаје и материјале за разматрање у одборима и то[[2]](#footnote-2):

• финансијске анализе на одређене упите, извештаје, саслушања итд.,

• редовна финансијска документа као што су извештаји о раду ресорних органа, годишњи извештаји, бизнис планови, додатне процене и сл.,

Особље чини 14 запослених, укључујући пет у финансијском надзору, који су углавном економисти и статистичари.

Одбор за трезорима задатак да анализира трошкове, администрацију и политику трезора, прихода и царина, која су у вези са радом јавних органа. То је један од деветнаест одбора који се односе на рад Владе[[3]](#footnote-3). Чланови Одбора одлучују о предмету истраге, која може да траје неколико месеци а извештаје прослеђују у Доњи дом, или су то само усмена сведочења које Одбор може објавити и без састављања извештаја. Одбор се састоји од тринаест чланова парламента које подржава десет запослених (уз двоје економиста из Државне ревизорске институције и Банке Енглеске. Као и други изабрани одбори, Одбор за трезор има овлашћење да именује специјалне саветнике, који су често професори универзитета.

Канцеларија за буџетску одговорност је владина институција основана 2010. године са циљем да обезбеди независну и ауторитативну анализу британских јавних финансија. Она има следеће задатке:

• Припрема петогодишње прогнозе и пројекције привредних кретања и јавних финансије два пута годишње;

• Анализира економске перформансе и резултате Владе у датим фискалним циљевима;

• Преиспитује трошкове рада Трезора и мере потрошње буџетских корисника;

• Врши дугорочну процену одрживости јавних финансија;

• Врши процену учинка Владе у прерасподели дохотка.

Канцеларија за буџетску одговорност има 17 стално запослених државних службеника и саветодавни одбор који чине стручњаци за економске и фискалне области.

Државна ревизорска институција - *The National Audit Office (NAO****)*** проверава јавну потрошњу у име Парламента уз задате пројекције са циљем да се побољшају перформансе пружања јавних услуга. Она врши ревизију финансијских извештаја свих владиних ресора и анализира рад осталих државних органа, а припрема око 60 извештаја годишње.*NAO*[[4]](#footnote-4) постоји у садашњем облику од 1983. године, иако функција јавне ревизије у Влади Велике Британије има много дужу историју. Њен рад надзире Комисија за јавне рачуне која запошљава око 860 лица, чије квалификације варирају зависно од послова, али, примера ради, за аналитичаре се обично захтева да имају последипломски ниво образовања.

# ГРЧКА

Парламентарна канцеларија за буџет основана је током 2010. године у складу са чланом 36А Пословника који се односи на унутрашњу организацију и пословање Парламента. Канцеларија је одговорна за прикупљање информација о јавним финансијама и праћење буџетске политике, пружање подршке раду специјалног сталног Одбора за финансијске извештаје, општи биланс и спровођење државног буџета. Она припрема и доставља кварталне и годишње извештаје одборима, пре свега сталном Одбору за економске послове, у вези са реализацијом буџетских циљева постављених у складу са средњорочном фискалном стратегијом, као и макроекономске процене и прогнозе буџетске политике, у складу са принципима и процедурама Закона о финансијском управљању и одговорности[[5]](#footnote-5) . Одбор даје мишљења о разматраним питањима у писаној форми на захтев Председника Парламента или парламентарних одбора, а одобрава тромесечне и годишње извештаје. Ови извештаји су засновани на компаративним анализама.

*The Scientific Committee* - Научни одбор се састоји од четири члана чији је избор у надлежности Специјалне комисије за разматрање општих биланса стања и контролу спровођења државног буџета, а према члану 6. акта о унутрашњем функционисању и организацији - *Special Regulation of Internal Operation and Organization*. Директора Канцеларије именује Административни одбор на предлог Председника Парламента, у складу са чланом 5. Уредбе о раду и организацији Парламентарне канцеларије за буџет *(Resolution of the Speaker of the Greek parliament, 16074, Government Gazette Α΄ 2123/31.12.2010).* Канцеларија је унутрашња јединица Парламента у рангу Дирекције, и налази се у просторијама Парламента а директно је упућена на Председника Парламента.

Према члану 8. акта о унутрашњем функционисању и организацији Парламентарне канцеларије за буџет (на основу Решења Председника Парламента из 2010 године)[[6]](#footnote-6) особље Канцеларије чине представник за штампу, осам научних сарадника и четири референта. Тренутно, Канцеларија има само два запослена из парламентарне службе и једног стажисту.

# НЕМАЧКА

Одбор за финансије у немачком Бундесрату (Горњи дом парламента) је надлежан за анализу буџетске политике. Разматрање Закона о годишњем федералном буџету је један од најважнијих задатака Одбора за финансије. Традиционално, Савезна влада уводи у процедуру разматрање Закона о буџету до почетка септембра са гласањем о Предлогу закона о буџету у Бундесрату на пленарној седници у децембру. Појединачни делови буџета разматрају се у под-одборима у Бундесрату, где се разматра и предлог закона. Други важни аспекти надлежности одбора су разматрање предлога закона у вези са фискалном и пореском политиком у Немачкој. У организационој структури парламента, Одбор за финансије је један од шеснаест сталних одбора Бундесрата у склопу Генералне дирекције у Секретаријату Бундесрата.

На челу Секретаријата Одбора за финансије је шеф одељења, који је уједно и шеф Генералне дирекције. Осим тога, постоје два виша саветника из службе који раде у Секретаријату Одбора, као и три сарадника који имају средњи и / или виши стручни ниво образовања. Шеф одељења, као и два виша саветника имају дугогодишње искуство у финансијском сектору. Остали запослени су обучени секретари или имају факултетско образовање и искуство у савезној администрацији.

# ХОЛАНДИЈА

Парламентарни биро за истраживање и јавне расходе Представничког дома холандског Парламента је институционална јединица са три главна задатка:

1) Помоћ у парламентарним истраживањима;

2) Саветовање одбора и привремених комисија о буџетским питањима;

3) Израда кратких анализа и припрема истраживања.

Напред наведено је важно имајући у виду да релевантни одбори у холандском Представничком дому (Одбор за трезор и Одбор за јавне финансије) имају службенике, али не обучене економске истраживаче или експерате за буџетска питања.

Биро за анализу економске политике у Холандији[[7]](#footnote-7) разматра буџетске и макроекономске анализе које су припремљене од стране парламентарног Одељења за буџетску контролу.[[8]](#footnote-8) Биро такође припрема економске рецензије и буџетске прогнозе.

Холандски парламент нема посебан стални одбор за анализу буџета и владине политике која се односи на јавне расходе (као што је Одбор за јавне рачуне у Посланичком дому у Великој Британији). У Холандији је државна ревизорска институција (*Algemene Rekenkamer*) главни ревизор потрошње на нивоу владе.[[9]](#footnote-9)

У структури парламента, Парламентарни биро за истраживање и јавну потрошњу директно је одговаран генералном секретару Представничког дома.[[10]](#footnote-10) Парламентарни биро има јаке везе са Одбором за јавне финансије холандског Представничког дома, сарађује и са другим одборима на захтев, али не пружа услуге појединачним посланицима или политичким партијама у парламенту. Парламентарни биро има 12 истраживача, шефа јединице и административног асистента. Сви истраживачи имају универзитетско образовање (економисти или политиколози) и већина њих поседује искуство рада у државним службама.

Економске прегледе, буџетске и макроекономске анализе и процену трошкова нових или постојећих политика изван Парламента спроводи Биро за анализу економске политике у Холандији. Биро за анализу економске политике у Холандији је организацијски део Министарства економије, а његовог директора именује надлежни министар, уз консултације са осталим члановима Владе.

# ШПАНИЈА

Генерални секретаријат шпанског Конгреса, задужен за помоћ и подршку раду посланика, као и техничке, правне и административне савете има више тела. Канцеларија шпанског парламента, у делу који се односи на економска питања и анализу буџета је организована у две јединице. Једна од њих се бави економским а другим буџетским питањима (више информација у наставку текста). Са друге стране, Дирекција за истраживање, анализе и публикације иницира, организује и дистрибуира радове од стране различитих јединица државне управе. Подељена је на четири целине, од којих се једна бави јавним финансијама и економским истраживањима. Овај одсек израђује студије у области економије и социјалне политике о питањима која се односе на парламентарне активности. Такође, он прати буџетске податке и парламентарне базе података из економске области. У пракси, главна активност истраживачког сегмента у области јавних финансија је заснована на праћењу буџетског циклуса, у циљу пружања подршке парламентарном мониторингу у свим фазама, односно пре и после парламентарног усвајања државног буџета. Овај задатак се обавља кроз израду информативних билтена, који су доступни преко интранет странице, а тематски се односе на економске информације (макроекономски сценарио и праћење економске ситуације) и буџет. Економске информације се односе на праћење општег макроекономског стања и буџетског циклуса, као и однос прогнозе економских односа Шпаније са међународним организацијама. Повремено, истраживачки производе и билтене о другим економским питањима везаним за парламентарне активности, као што су финансијске анализе националних и европских фондова стабилности. Осим тога, одржавају се консултације о економским и буџетским субјектима, као и консултације у току парламентарних активности. Током скупштинске процедуре разматрања и усвајања буџета, пружа се техничка подршка посланицима и особљу парламентарних група у формулисању предлога за измене, као и за анализу ефеката које амандмани могу имати на расходе и приходе државног буџета.

Одлуком Конгреса и Сената именован је директор Канцеларије за буџет шпанског Парламента 30. априла 2013. године, али Канцеларија тек треба да се у потпуности развије. Закон 37/2010 у својој преамбули наводи: *"Стварање Канцеларије произилази из потребе да се артикулише унутар оба дома ефикасан механизам за техничке савете у питањима праћења и контроле извршења државног буџета и по свим питањима која би могла имати велики утицај на јавне приходе и расходе, инструмент инспирисан принципима независности, објективности и транспарентности која је на располагању свим посланицима и сенаторима".[[11]](#footnote-11)* У члану 4, поменути закон прецизира да ће Влада достављати Канцеларији за буџет шпанског Парламента периодичне информације, и то:

- Месечни извештај о извршењу државног буџета;

- Двогодишњи извештај о степену извршења инвестиција јавног сектора;

- Годишњи извештај за претходни буџетски период.

Запослени у Канцеларији за буџет су углавном државни службеници из Службе шпанског Парламента са професионалним искуством у буџетском, економском и / или финансијском сектору.

*Independent Authority for Fiscal Responsibility (AIReF)* као независни орган фискалне одговорности основан је 2013. након одобрења шпанског Парламента, а постаје оперативан током прве половине 2014. године, у складу са европском политиком да државе чланице морају имати независне институције које гарантују макроекономске прогнозе и анализе буџета. У складу са уставним реформама 2011. и Законом о буџетској стабилности и финансијској одрживости из 2012. године дефинисане су надлежност и одговорност, као и оснивање независне институције за фискалну одговорност (Закон бр. 6/2013.) [[12]](#footnote-12).

**ИЗВОРИ ИНФОРМАЦИЈА**

* Упитик Европског центра за парламентарна истраживања и документацију, бр. 2661 (20.10.2014), Тема:*Budget and economic research and analysis in parliaments* (<https://ecprd.secure.europarl.europa.eu/ecprd/secured/detailreq.do?id=201570>)
* *EP Study on the ex-post budgetary control exercised by parliaments in the EU,* 7/2012.

Истраживање урадила:

мр Марина Пријић,

виши саветник-истраживач

1. Студија Европског парламента, интернет адреса: <file:///C:/Users/marina.prijic/AppData/Local/Microsoft/Windows/Temporary%20Internet%20Files/Content.IE5/1255QTPH/Study_parliamentary_control%20budget%20implementation%20FIN.pdf> [↑](#footnote-ref-1)
2. Интернет адреса: <http://www.parliament.uk/mps-lords-and-offices/offices/commons/scrutinyunit/reports-and-publications/> [↑](#footnote-ref-2)
3. *Select Committees - Government Departments* [↑](#footnote-ref-3)
4. Интернет адреса: <http://www.nao.org.uk/about-us/> [↑](#footnote-ref-4)
5. *Law 3871/141A'/17-8-2010 on the Financial Management and Responsibility* [↑](#footnote-ref-5)
6. *Resolution of the Speaker of the Greek Parliament, 16074, Government Gazette A' 2123/31. 12. 2010.* [↑](#footnote-ref-6)
7. *CPB (Netherlands Bureau for Economic Policy Analysis)* [↑](#footnote-ref-7)
8. Интернет адреса: <http://www.cpb.nl/en/about-cpb> [↑](#footnote-ref-8)
9. Интернет адреса: <http://www.courtofaudit.nl/english/Organisation> [↑](#footnote-ref-9)
10. Интернет адреса: <http://www.houseofrepresentatives.nl/node/134>  
     [↑](#footnote-ref-10)
11. Одговор Истраживачке службе шпанског Конгреса, ЕЦПИД упит 2661 (20.10.2014.) [↑](#footnote-ref-11)
12. *2012. Organic Law of Budgetary Stability and Financial Sustainability; Organic Law 6/2013.* [↑](#footnote-ref-12)